Recurs introdus la 2 decembrie 2015 de Ungaria împotriva Hotărârii Tribunalului (Camera a doua) din 15 septembrie 2015 în cauza T-346/12, Ungaria/Comisia Europeană
(Cauza C-644/15 P)
Limba de procedură: maghiara
Părțile
Recurentă: Ungaria (reprezentant: M. Z. Fehér, agent)
Cealaltă parte din procedură: Comisia Europeană
Concluziile recurentei
Recurenta solicită Curții:
Anularea Hotărârii Tribunalului pronunțată în cauza T-346/12;
pronunțarea pe fond în conformitate cu posibilitatea conferită de articolul 61 din Statutul Curții;
obligarea Comisiei la plata cheltuielilor de judecată.
Motivele și principalele argumente
În opinia guvernului maghiar, Tribunalul a săvârșit o eroare de drept atunci când a declarat că Comisia, în cadrul deciziei sale privind rambursarea parțială de către Uniune a ajutorului financiar național acordat în conformitate cu articolul 103e din Regulamentul (CE) nr. 1234/20071 organizațiilor de producători active în sectorul fructelor și al legumelor, dispunea de un temei juridic pentru a condiționa cuantumul rambursării din partea Uniunii de cuantumurile de ajutor notificate.
Guvernul maghiar afirmă că în conformitate cu interpretarea coroborată a dispozițiilor relevante din Regulamentul (CE) nr. 1234/2007 și din Regulamentul (CE) nr. 1580/20072, Comisia, în cadrul deciziei sale privind rambursarea parțială de către Uniune a ajutorului financiar național acordat organizațiilor de producători, nu era abilitată să nu autorizeze rambursarea decât în limita cuantumurilor comunicate de guvernul maghiar cu ocazia formulării cererii de autorizare a acordării ajutorului național, drept cuantumuri estimate, provizorii sau teoretice.
În conformitate cu articolul 103e din Regulamentul (CE) nr. 1234/2007, autorizația din partea Comisiei privește acordarea asistenței, iar nu stabilirea de către Comisie a unui plafon al asistenței care se poate acorda. Acest plafon este stabilit în mod clar de Regulamentul nr. 1234/2007 atunci când prevede că asistența națională nu poate depăși 80 % din contribuțiile financiare ale membrilor sau ale organizațiilor de producători înseși către fondul operațional. Normele referitoare la rambursarea comunitară parțială a asistenței naționale nu îi permit Comisiei, în cadrul autorizării acestei rambursări parțiale, să stabilească drept plafon al rambursării cuantumul comunicat de statul membru Comisiei în cererea de autorizare, fie ca un cuantum total al asistenței, fie ca un cuantum al asistenței care va fi acordat fiecărei organizații de producători.
Termenul „valoareˮ utilizat la articolul 94 alineatul (1) primul paragraf din Regulamentul nr. 1580/2007, ținând seama totodată de plafonul asistenței, de 80 %, prevăzut la articolul 103e din Regulamentul nr. 1234/2007 și de limita de 25 %, referitoare la majorarea fondului operațional, care figurează la articolul 67 din Regulamentul nr. 1580/2007, are drept obiectiv să permită Comisiei, în cadrul cererii de autorizare să calculeze în avans cuantumul asistenței naționale susceptibil să fie plătit și astfel importanța rambursării eventuale. Prin urmare, notificarea acestor cuantumuri nu are în mod necesar ca obiectiv să supună cuantumurile notificate unei aprobări, ci ca aceasta din urmă să poată, în conformitate normele prevăzute în regulamentul de bază și în regulamentul Comisiei, să cunoască importanța asistenței susceptibile să fie plătită.
____________
1 Regulamentul (CE) nr. 1234/2007 al Consiliului din 22 octombrie 2007 de instituire a unei organizări comune a piețelor agricole și privind dispoziții specifice referitoare la anumite produse agricole (JO L 299, p. 1, rectificare în JO 2009, L 37, p. 14)
2 Regulamentul (CE) nr. 1580/2007 al Comisiei din 21 decembrie 2007 de stabilire a normelor de aplicare a Regulamentelor (CE) nr. 2200/96, (CE) nr. 2201/96 și (CE) nr. 1182/2007 ale Consiliului în sectorul fructelor și legumelor (JO L 350, p. 1)